Vefik Metohu Qerimi

Vefik Qerimi (Metohu) (lindur më 1 tetor 1926) ishte gazetar, redaktor dhe publicist shqiptar. Ai është i njohur si një nga figurat kontribuese në themelimin dhe zhvillimin e gazetarisë shqiptare gjatë dhe pas Luftës së Dytë Botërore.

 Jeta dhe veprimtaria e hershme 
Qerimi lindi më 1 tetor 1926 në qytetin e Lushnjës në një familje intelektuale, por u rrit në Tiranë. Pasi përfundoi Liceun e Tiranës, ai u përfshi në lëvizjet e kohës. Si anëtar i Rinisë Komuniste që nga fillimi i vitit 1943, ai kontribuoi në organizatën DEBATIK, duke shpërndarë trakte dhe duke ndihmuar në organizimin e të rinjve. Shtëpia e tij në lagjen "Ali Demi" shërbeu si bazë ku shtypej "Kushtrimi i Lirisë".

Më 17 gusht 1944, ai doli partizan në Brigadën e III-të Sulmuese. Mori pjesë në luftime në Labinot, Tiranë, Tropojë, Kosovë dhe deri në Sanxhak të Jugosllavisë. Gjatë luftës kreu detyra si komisar toge dhe pas çlirimit u ngarkua me detyra të ndryshme në strukturat e ushtrisë, duke përfshirë atë të përgjegjësit të shtypit të Brigadës së III-të deri në shkurt 1946.

 Karriera 
Në shkurt të vitit 1946, Qerimi u transferua në gazetën Bashkimi. Fillimisht punoi si redaktor, më pas si ndihmësshef redaksie, dhe nga viti 1948 deri në 1953 mbajti postin e shefit të redaksisë. Nga viti 1954 deri në vitet 1960 shërbeu si korrespondent special i gazetës.

Gjatë karrierës së tij, ai mbuloi zhvillimet e kohës brenda dhe jashtë vendit, duke përfshirë reportazhe nga Franca, Gjermania, Rusia dhe Austria.

Më vonë, ai mbajti pozicione drejtuese në shtëpinë botuese "Naim Frashëri" dhe më pas në shtëpinë botuese "8 Nëntori", duke dhënë kontribut në botimin dhe redaktimin e shumë veprave.

 Publikime 
Vefik Qerimi është autor dhe redaktor i disa librave dhe botimeve tekniko-shkencore e shoqërore.

Vepra autoriale:
 Lulëzo Shqipëri (1964)
 La protection de la santé du peuple en R.P. d'Albanie (1966)
 Public health service in the People's Republic of Albania (1967) 
 Chronicle of Another Battle Won (April-October 1979) (1981) 

Si redaktor:
 Si lindi shkenca mbi elektricitetin – Spiro Duka
 Teknika dhe kimia në pikturë – Ramadan Karanxha
 Ruajtja e mallrave ushqimore – Llazi Birbo
 E vërteta mbi demokracinë e dollarit – Thimi Çollaku
 Mënyra praktike për ruajtjen dhe përpunimin e frutave dhe perimeve – Qevqep Kambo
 Mobiliet dhe estetika e banesës – Eduard Guxholli
 Krijimi dhe zhvillimi i industrisë në RPSH – Vladimir Misja (1963)

 Referime 

Kategoria:Gazetarë shqiptarë
Kategoria:Partizanë shqiptarë
Kategoria:Redaktorë shqiptarë
Kategoria:Njerëz nga Lushnja